4. Tiivistelmätaulukko monivuotisen rahoituskehyksen otsakkeittain

PERUSTELUT

1. Johdanto

Vuotta 2021 koskevan lisätalousarvioesityksen (LTE) nro 5 tarkoituksena on varmistaa tuen jatkaminen Syyrian kriisin seurauksena Turkissa olevista noin 3,7 miljoonasta pakolaisesta kaikkein heikoimmassa asemassa oleville. Tämä lisätalousarvioesitys on ensimmäinen osa komission virallisia ehdotuksia, jotka koskevat Turkissa, Jordaniassa, Libanonissa ja alueen muissa osissa olevien syyrialaispakolaisten ja heitä vastaanottavien yhteisöjen auttamiseksi tarkoitetun rahoitustuen jatkamista EU:n yleisen muuttoliikepolitiikan puitteissa. Monivuotisen rahoituskehyksen otsakkeessa 6 ”Naapurialueet ja muu maailma” pyydetään 149,6 miljoonan euron maksusitoumusmäärärahoja, jotta voidaan varmistaa Turkissa oleville pakolaisille tarkoitetun humanitaarisen avun jatkaminen. Tähän tarkoitukseen ei pyydetä lisää maksumäärärahoja vuonna 2021.

2. Humanitaarinen apu pakolaisille Turkissa

Turkissa on tällä hetkellä lähes 4,1 miljoonaa pakolaista eli enemmän pakolaisia kuin missään muualla maailmassa. Noin 3,7 miljoonaa näistä pakolaisista on syyrialaisia, jotka ovat paenneet Syyriassa yli kymmenen vuoden ajan jatkunutta tuhoisaa konfliktia. Tilanne saattaa pahentua sen mukaan, miten Afganistanin tilanne kehittyy. Valtaosa Turkissa olevista pakolaisista asuu leirien ulkopuolella. Näille pakolaisille tarjolla olevien peruspalvelujen saatavuus on paranemassa, mutta se on edelleen rajallista. Euroopan unioni on tiiviissä yhteistyössä Turkin viranomaisten kanssa avustanut kaikkein heikoimmassa asemassa olevia pakolaisia humanitaaristen tarpeiden pohjalta.

EU:n valtion- tai hallitusten päämiesten ja Turkin pääministerin 18. maaliskuuta 2016 allekirjoittaman EU:n ja Turkin julkilausuman pohjalta komissio ja jäsenvaltiot sitoutuivat osoittamaan Turkin-pakolaisavun koordinointivälineen kautta Turkissa oleville pakolaisille vuosiksi 2016–2019 EU:n apua kahdessa erässä yhteensä 6 miljardia euroa. Kaikki tämän välineen toimintamäärärahat on sidottu ja käytetty hankintoihin. Toukokuun 2021 loppuun mennessä maksujen määrä oli suunnitelman mukaisesti 4,2 miljardia euroa.

EU:n Turkin-pakolaisavun koordinointivälineen viidennen vuosikertomuksen julkaiseminen antaa näyttöä tähän mennessä saavutetuista tuloksista ja siitä, miten ratkaisevan tärkeä merkitys koordinointivälineellä on pakolaisten ja heitä vastaanottavien yhteisöjen tukemisessa Turkissa.

Vuonna 2020 lisätalousarviossa nro 5/2020 EU:n talousarviosta (meno-otsakkeen 4 ”Globaali Eurooppa” liikkumavarasta ja ennakoimattomiin menoihin varatusta liikkumavarasta) osoitettiin tähän tarkoitukseen 485 miljoonaa euroa, jotta voitiin jatkaa kahta keskeistä humanitaarisen avun lippulaivaohjelmaa, jotka ovat hätätilanteiden sosiaalinen turvaverkko (ESSN) ja koulutusta tukeva ehdollinen rahansiirto-ohjelma (CCTE).

Komissio aikoo esittää ehdotuksia rahoitustuen jatkamisesta syyrialaispakolaisten sekä Turkissa, Jordaniassa, Libanonissa ja alueen muissa osissa olevien vastaanottavien yhteisöjen auttamiseksi. Tässä lisätalousarvioesityksessä ehdotetaan tarvittavaa määrärahalisäystä, jotta Turkissa oleville pakolaisille tarkoitetun tukipaketin humanitaarinen osa voidaan toteuttaa.

Osana Turkin viranomaisten kanssa toteutettavaa strategiaa, joka koskee siirtymistä humanitaarisesta avusta kehitysapuun ja pidemmän aikavälin siirtymästrategiaa, koulutusta tukeva ehdollinen rahansiirto-ohjelma muuttuu kehitysavuksi lukuvuoden 2021/2022 lopussa vuoden 2022 puoliväliin mennessä. Hätätilanteiden sosiaalinen turvaverkko on kuitenkin tarkoitus muuttaa kehitysavuksi vuoden 2023 alussa eli sen jälkeen, kun nykyisen sopimuksen voimassaolo päättyy maaliskuussa 2022. Sen vuoksi tarvitaan noin 325 miljoonaa euroa maksusitoumusmäärärahoja, jotta hätätilanteiden sosiaalisen turvaverkon tukea voidaan jatkaa maaliskuusta 2022 vuoden 2023 alkuun. Järjestely tarjoaa kuukausittaisia käteisavustuksia yli 1,8 miljoonalle pakolaiselle.

Komissio ehdottaa, että tämän tuen jatkaminen rahoitetaan käyttämällä otsakkeessa 6 jäljellä oleva vuoden 2021 liikkumavara ja kattamalla loppuosuus humanitaarisen avun vuosien 2021 ja 2022 määrärahoista.

Budjettikohta Nimi Maksusitoumusmäärärahat Maksumäärärahat 14 03 01 Humanitaarinen apu 149 643 796 Yhteensä 149 643 796

3. Rahoitus

Monivuotisen rahoituskehyksen otsakkeessa 6 ei tällä hetkellä ole muita uudelleenkohdentamismahdollisuuksia kuin tämänhetkisten humanitaarisen avun määrärahojen käyttö. Komissio ehdottaa sen vuoksi, että humanitaarisen avun määrärahoista tänä vuonna sidottavien 100,4 miljoonan euron lisäksi otsakkeen 6 kohdentamaton liikkumavara (149,6 miljoonaa euroa) otetaan käyttöön kokonaisuudessaan Turkissa oleville pakolaisille annettavan kiireellisen humanitaarisen avun rahoittamiseksi. Näiden varojen lisäksi tarvittava määrä, joka on tällä hetkellä arviolta 75 miljoonaa euroa, sidotaan humanitaarisen avun budjettikohdasta vuonna 2022.

Maksumäärärahoihin ei toistaiseksi pyydetä lisäystä vuoden 2021 talousarvioon. Maksumäärärahoja tarvitaan kuitenkin vuosina 2022 ja 2023, jotta voidaan kattaa maksusitoumusmäärärahoihin vuodeksi 2021 ehdotettu lisäys. Vaikutus vuoden 2022 maksumäärärahoihin sisällytetään vuoden 2022 talousarvioesitykseen lokakuussa 2021 tehtävään oikaisukirjelmään.

4. Tiivistelmätaulukko monivuotisen rahoituskehyksen otsakkeittain